Broj: 711-I-1853-P-359-18/19-08-11

Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g.**, na 64. sjednici, održanoj dana 27. rujna 2019. g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., u vezi okolnosti izdavanja i promocije knjige „Agrokor: slom ortačkog kapitalizma“, neće se pokrenuti, obzirom da iz prikupljenih podataka i dokumentacije povodom zaprimljenih prijava od 7. studenog 2018.g. i 18. prosinca 2018.g., ne proizlazi da je u postupanju navedene dužnosnice došlo do moguće povrede odredbi ZSSI-a.**

Obrazloženje

Dana 7. studenog 2018.g. protiv dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., podnesena je neanonimna prijava, koja je u knjizi ulazne pošte Povjerenstva zaprimljena pod brojem 711-U-3174-P-359/18-01-2. U prijavi se navodi kako je dužnosnica Martina Dalić održala prezentaciju knjige unutar 6 mjeseci nakon prestanka obnašanja dužnosničke funkcije. Tiskanje i besplatna podjela knjige upućuje, prema podnositelju prijave, na trgovanje utjecajem i korupciju državnog dužnosnika.

Dana 18. prosinca 2018.g. protiv iste dužnosnice podnesena je druga neanonimna prijava drugog podnositelja koja je u knjizi ulazne pošte Povjerenstva zaprimljena pod brojem 711-U-3634-P-431/18-01-1. U prijavi se navodi kako je trgovačko društvo Hanza media, izdavač knjige „Agrokor: Slom ortačkog kapitalizma“, potrošila nepoznati iznos novca za pripremu, tisak, promociju i puštanje u prodaju 45.000 primjeraka knjige bivše dužnosnice Martine Dalić. U drugom dijelu prijave prijavljuje se dužnosnik Boris Vujčić, guverner Hrvatska narodna banka, u vezi okolnost sastajanja s predstavnikom Fonda Knighthead.

 Obzirom da se obje gore navedene prijave temelje na istom činjeničnom stanju i pravnoj osnovi, a Povjerenstvo je nadležno javnopravno tijelo za vođenje oba postupka, Povjerenstvo je Zaključkom od 5. veljače 2019.g. spojilo gore navedene predmete te odlučilo da će se isti voditi kao jedan postupak pod brojem P-359/18.

U odnosu na dio prijave od 18. prosinca 2018.g. koji se odnosi na dužnosnika Borisa Vujčića, guvernera Hrvatske narodne banke, Povjerenstvo je otvorilo novi predmet pod brojem P-430/18, obzirom da su okolnosti zbog kojih se prijavljuje navedeni dužnosnik različite od okolnosti za koje se prijavljuje dužnosnica Martina Dalić.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. točkom 4. ZSSI-a propisano je da su predsjednik i članovi Vlade RH (potpredsjednici i ministri u Vladi RH) dužnosnici u smislu ZSSI-a. Povjerenstvo je uvidom u Registar dužnosnika utvrdilo da je Martina Dalić obnašala dužnosti potpredsjednice Vlade RH i ministrice gospodarstva, poduzetništva i obrta od 19. listopada 2016.g. do 14. svibnja 2018.g. Stoga je Martina Dalić, povodom obnašanja navedenih dužnosti obvezna postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju kako bi utvrdilo ukazuju li okolnosti iz prijave na moguću povredu odredbi ZSSI-a.

Uvidom u podatke iz Sudskog registar Trgovačkog suda u Zagrebu utvrđeno je kako je pod MBS: 080091889 upisano trgovačko društvo HANZA MEDIA d.o.o., OIB: 79517545745. kao osnivači/članovi društva upisani su KCV savjetovanje društvo s ograničenom odgovornošću za savjetovanje i usluge i Ana Hanžeković.

Uvidom u javno dostupne podatke internetskih knjižara utvrđeno je kako je knjiga „Agrokor – slom ortačkog kapitalizma“ autorice Martine Dalić na prodaju te da je istoj izdavač, odnosno nakladnik HANZA MEDIA d.o.o., dok je tisak izvršio AKD. Knjiga je izdana 2018.g.

Uvidom u dostavljena izvješća o imovinskom stanju dužnosnice Martine Dalić utvrđeno je kako dužnosnica nema poslovnih udjela, dionica niti vrijednosnih papira u poslovnim subjektima.

Na traženje Povjerenstva, Nacionalna i sveučilišna knjižnica u Zagrebu je dopisom, Klasa: 612-04/19-01/24 od 19. srpnja 2019.g., dostavila očitovanje u kojem se navodi kako je promocija knjige „Agrokor – slom ortačkog kapitalizma“ održana 29. listopada 2018.g. u Nacionalnoj i sveučilišnoj knjižnici u Zagrebu te da je organizator navedene promocije bila tvrtka HANZA MEDIA d.o.o., koja je snosila i troškove promocije.

Na traženje Povjerenstva, Agencija za komercijalnu djelatnost d.o.o. je 26. srpnja 2019.g. dostavila očitovanje od 22. srpnja 2019.g. u kojem se navodi kako je navedeno trgovačko društvo isporučilo knjigu „Agrokor – slom ortačkog kapitalizma“ naručitelju HANZA MEDIA d.o.o., koji je podmirio sve troškove.

Povjerenstvo je od Ministarstva gospodarstva, poduzetništva i obrta zatražilo očitovanje o eventualnim poslovnim odnosima Ministarstva i trgovačkog društva HANZA MEDIA d.o.o. za vrijeme mandata dužnosnice Martine Dalić. Ministarstvo gospodarstva, poduzetništva i obrta je dopisom, KLASA: 023-01/19-01/154 od 24. srpnja 2019.g., obavijestilo Povjerenstvo kako je za vrijeme mandata dužnosnice Martine Dalić Ministarstvo sklopilo Ugovor o partnerstvu 27. veljače 2018.g. s društvom HANZA MEDIA d.o.o., kojeg je potpisala dužnosnica, temeljem kojeg je HANZA MEDIA d.o.o. bila organizator okruglog stola koji se održao 9. ožujka 2018.g. pod nazivom „Bolji propisi za bolje poslovanje“, na kojem je Ministarstvo bilo partner koji je ostvario pravo na promidžbenu aktivnost time što je osigurao novčana sredstva potrebna za realizaciju predmetnog događaja.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Ostale odredbe ZSSI-a obvezuju dužnosnike za vrijeme obnašanja dužnosti.

Vezano uz okolnosti tiskanja i plaćanja troškova promocije knjige, koje se navode u prijavama, Povjerenstvo je utvrdilo kako je dužnosnica Martina Dalić autorica knjige „Agrokor – slom ortačkog kapitalizma“ naručitelja, odnosno izdavatelja HANZA MEDIA d.o.o. Navedeno trgovačko društvo snosilo je troškove tiskanja te promocije knjige koja se održala 29. listopada 2018.g. u prostorijama Nacionalne i sveučilišne knjižnice. HANZA MEDIA d.o.o. je privatno trgovačko društvo u kojem dužnosnica nema poslovnih udjela.

Povjerenstvo napominje kako Martina Dalić u trenutku održavanja promocije knjige više nije bila dužnosnica, odnosno nije obnašala dužnosti potpredsjednice Vlade RH i ministrice gospodarstva, poduzetništva i obrta, te je temeljem članka 20. ZSSI-a u tom razdoblju, odnosno u razdoblju od dvanaest mjeseci od dana prestanka obnašanja dužnosti bila u obvezi postupati sukladno samo pojedinim odredbama ZSSI-a (odredbama članka 7., 8., 9., 14. i 17.). Odredbe članka 11. ZSSI-a, odnosno zabrane i ograničenja u pogledu primanja darova, nisu odredbe koje obvezuju dužnosnike nakon prestanka obnašanja dužnosti, odnosno ne primjenjuju se od dana prestanka obnašanja dužnosti, stoga predmetne okolnosti iznesene u prijavama ne ukazuju na mogućnost da je dužnosnica u vezi okolnosti izdavanja i promocije knjige „Agrokor: slom ortačkog kapitalizma“, počinila povredu članka 11. ZSSI-a, a u vezi s citiranom odredbom članka 20. ZSSI-a.

Nadalje, člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

U odnosu na ograničenje iz članka 20. stavka 1. ZSSI-a Povjerenstvo napominje kako izdavanje knjige dužnosnice u konkretnom slučaju, kao odnos između nakladnika i autora knjige, ne predstavlja radni odnos u smislu članka 20. stavka 1. ZSSI-a, već ima karakteristike autorskog ugovora, odnosno ugovora o djelu. Slijedom navedenog, okolnosti iznesene u prijavama ne ukazuju na moguću povredu članka 20. stavka 1. ZSSI-a, niti neke druge odredbe navedenog Zakona.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Martina Dalić, osobnom dostavom
2. Na znanje podnositeljima prijave, putem dostavljenih e-mail adresa
3. Objava na internetskoj stranici Povjerenstva
4. Pismohrana